REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/265-17

8. decembar 2017. godine

B e o g r a d

ZAPISNIK

21. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE 4. DECEMBRA 2017. GODINE

Sednica je počela u 12,02 časova.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Dragomir J. Karić, Studenka Kovačević, Jelena Mijatović, Zoran Bojanić, Ivan Manojlović, Tomislav Ljubenović, Branislav Mihajlović, Vladimir Marinković i Gorica Gajić.

Sednici su prisustvovali zamenici članova Odbora: Nataša St. Jovanović (zamenik člana Odbora Snežane R. Petrović) i Veroljub Stevanović (zamenik člana Odbora Dejana Nikolića)

Sednici nisu prisustvovali članovi Odbora: Novica Tončev, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali, iz Ministarstva finansija: Nenad Mijailović državni sekretar, Milesa Marjanović načelnik Odeljenja u Sektoru budžeta, Ana Vasović i Vera Savatović, viši savetnici, Marija Filipović, samostalni savetnik i Dejan Eremija, savetnik u Sektoru budžeta; iz Ministarstva rudarstva i energetike: Zoran Predić, državni sekretar i Vanja Jovanović, sekretar Ministarstva; iz Ministarstva trgovine, turizma i telekomunikacija: Renata Pindžo, pomoćnik ministra i Sandra Dokić, sekretar Ministarstva.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o budžetu Republike Srbije za 2018. godinu, Razdeo 21 – Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija, koji je podnela Vlada (broj 400-3761/17 od 30. novembra 2017. godine).

Pre razmatranja tačke utvrđenog dnevnog reda, Odbor je većinom glasova usvojio zapisnik 20. sednice Odbora.

Prva tačka dnevnog reda **– Razmatranje Predloga zakona o budžetu Republike Srbije za 2018. godinu, Razdeo 21 - Ministarstvo privrede, Razdeo 28 - Ministarstvo rudarstva i energetike i Razdeo 32 - Ministarstvo trgovine, turizma i telekomunikacija, koji je podnela Vlada**

Odbor je razmotrio Predlog zakona o budžetu Republike Srbije za 2018. godinu i na osnovu člana 173. stav 1. Poslovnika Narodne skupštine, podneo izveštaj Odboru za finansije, republički budžet i kontrolu trošenja javnih sredstava.

U uvodnim napomenama, Nenad Mijailović, državni sekretar u Ministarstvu finansija, podsetio je da je Zakonom o budžetu za 2017. godinu predviđen fiskalni deficit od 69 milijardi dinara, a da je prema poslednjim sprovedenim izvršenjima, u budžetu ostvaren suficit od 75 milijardi dinara, što je premašilo sva očekivanja. Suficit je rezultat bolje naplate ukupnih prihoda budžeta za oko 100 milijardi dinara od predviđenih za 2017. godinu. Više od polovine čini povećenje prihoda koji su trajnog karaktera, kao što su različiti oblici indirektnih poreza, pdv-a i akciza, koji su najbolji indikator jačanja opšte ekonomske aktivnosti u zemlji. Drugi, manji deo budžetskih prihoda, odnosi se na jednokratne naplate prihoda kao što su dividende naplaćene od JP EPS i Narodne banke Srbije. Bolja naplata prihoda od poreza i taksi je delom rezultat i finansijske discipline i aktivnosti koje preduzima Poreska uprava. U toku 2017. godine, na strani rashoda, najznačajniji je pad rashoda za kamate u odnosu na planirani iznos. Razlog su manje potrebe za finansiranjem deficita zbog bolje naplate prihoda i značajno smanjenje kamatnih stopa u odnosu na ono što je planirano kada je usvajan budžet. Od ostalih kategorija rashoda, slabije izvršenje je na strani kapitalnih izdataka. Neće biti izvršeno sve što je planirano na strani kapitalnih ulaganja, zbog manjkavosti u planiranju, izvođenju i postimplementaciji projekata. Imajući u vidu pomenuta finansijska kretanja, u Ministarstvu finansija očekuju da 2017. godina bude završena sa suficitom u budžetu. Istaknuto je i da je usvajanjem budžeta za 2018. godinu i seta zakona koji su na dnevnom redu tekuće sednice Narodne skupštine, ispunjen i jedan od poslednjih uslova neophodnih da program sa Međunarodnim monetarnim fondom (MMF) bude i zvanično uspešno završen. Kada je usvajan, cilj programa je bio da se budžetski deficit, koji je u 2014. godini iznosio 6,6% BDP-a, smanji na 2% BDP, odnosno da se deficit strukturno smanji za 4%, a deficit je za četiri godine smanjen za celih šest procentnih poena, a pri tome nije ugrožen rast BDP, što je rezultat paralelnog sprovođenja mera fiskalne konsolidacije. 2017. godina će biti završena realnim rastom BDP od oko 2 %. Planiran je značajniji rast BDP, a uzrok niže stope rasta je u slabijoj prizvodnji uglja i električne energije u prvom kvartalu zbog izuzetno teških vremenskih uslova, kao i poljoprivredna proizvodnja koja je podbacila zbog suše. Zaključio je da je u 2017. godini smanjen fiskalni deficit, smanjeno učešće javnog duga na 63% BDP- a, a inflacija je 2, 8%. Strane direktne investicije rastu u odnosu na prethodnu godinu i u potpunosti pokrivaju deficit tekućeg računa platnog bilansa. Makroekonomska situacija na kraju 2017. godine je stabilna, što uliva optimizam za 2018. godinu. Plan za 2018. godinu, uprkos dobrim rezultatima u 2017. godini, rađen je veoma konzervativno, pre svega na prihodnoj strani, gde je održan dugoročno planirani nivo naplate PDV i akciza. Nije bilo agresivnog planiranja bolje naplate ili značajnog smanjenja učešća sive ekonomije u narednoj godini. Praksa koju Ministrastvo finansija sprovodi poslednje četiri godine je oprezno projektovanje prihoda. Istakao je da se svake godine pojavljuju neporeski prihodi u iznosu većem od planiranog, od naplate dividendi od javnih preduzeća pod kontrolom Republike Srbije, ali i ti prihodi se oprezno planiraju u 2018. godini. Deo fiskalnog prostora od dobrog rezultata je iskorišćen za povećanje plata i penzija. Održano je učešće plata u javnom sektoru od 8,3% BDP. Programom sa MMF je dogovoreno da svake godine postoji bar minimalno smanjenje u odnosu na prethodnu godinu, a kao cilj je postavljeno 8%. Penzije će, uprkos povećanju od 25 milijardi dinara, u narednoj godini ostati u okviru dogovorenog cilja, uz blago smanjenje njihovog učešća u BDP-u, u odnosu na učešće u BDP- u u 2017. godini. Najafirmativniji deo budžeta, koji daje razvojnu nijansu, jeste značajno povećanje kapitalnih ulaganja na 3,6% odnosno 3,7% i veća davanja u poljoprivredi. Ova dva elementa su fiskalni multiplikatori efekata koje ta potrošnja ima na BDP. Ako se nastavi trend iz 2016. i 2017. godine, nije nerealno da sledeća godina bude završena rezultatom boljim od planiranog.

Ukupan Razdeo za Ministarstvo privrede u budžetu za 2018. godinu, po svim stavkama, uvećan je za 6,2 milijarde dinara u odnosu na 2017. godinu. Dobar deo ovog iznosa dolazi iz izvora 11, što su apeks zajmovi koje daje Evropska investiciona banka, koji će se de facto realizivati u zavisnosti od spremnosti komitenata da povuku planirana sredstva. Izvor 1, koji se tiče finansiranja iz opštih prihoda budžeta, na Razdelu Ministarstva privrede neznatno je umanjen za jednu milijardu dinara. Odnosi se, pre svega, na kreditnu podršku koja je prošle godine bila namenjena za Rudarsko-topioničarski basen Bor - „RTB Bor“, koji je ušao u postupak restrukturiranja. Zaostale obaveze prema Elektroprivredi Srbije su reprogramom izmirene, a sada se izmiruju redovno, pa nije bilo potrebno planirati taj iznos i ove godine, jer je cena bakra značajno bolja u 2017. godini nego što je bila 2016. godine. „RTB Bor“ će 2017. godinu završiti kao preduzeće koje će ostvariti 60 miliona dolara poslovne dobiti. Što se tiče subvencija, koje su najveća kategorija u Ministarstvu privrede, trebalo bi da ostanu na istom nivou kao prethodne godine. Generalno, subvencije iz republičkog budžeta su ostale iste, osim poljoprivrede gde je povećan iznos poljoprivrednicima za kupovinu mehanizacije. Deo subvencija koji je vezan za Razvojnu agenciju Srbije, ostao je na nepromenjenom nivou od 11 milijardi i 900 miliona dinara.

Zoran Predić, državni sekretar u Ministarstvu rudarstva i energetike, naveo je tri ključna detalja vezana za Razdeo ovog ministarstva. Vrednosno gledano, u ukupnom nivou sredstava, oko 5 milijardi dinara je planirano za konsolidaciju poslovanja Javnog preduzeća „Resavica“. Najveći deo tih sredstva je predviđen za plate, a jedan deo je predviđen i za investicione aktivnosti. Za upravljanje obaveznim rezervama nafte i naftnih derivata je predviđeno 4,3 milijarde dinara u 2018. godini. Treća najveća stavka tiče se segmenta socijalne zaštite. Za sprovođenje Uredbe o energetski zaštićenom kupcu planirano je milijardu i 50 miliona dinara za narednu godinu. Ove tri stavke čine preko 90% ukupno planiranih sredstava u budžetu za Razdeo 28 - Ministarstvo rudarstva i energetike.

Sandra Dokić, sekretar Ministarstva trgovine, turizma i telekomunikacija, iznela je da je Razdeo ministarstva u odnosu na prošlu godinu veći za 738 miliona dinara. Veći deo ovih sredstava koja predstavljaju razliku u odnosu na prošlu godinu, raspoređen je na sektor turizma i na sektor telekomunikacija, u skladu sa planom i strategijama Vlade za digitalizaciju Srbije. Što se tiče resora trgovine, sredstva su u značajnoj meri povećena kako bi se unapredio rad tržišne inspekcije. Ostali sektori imaju izvesna povećanja, ali ne u značajnoj meri, da bi mogli nesmetano da funkcionišu i sprovode usvojene strategije i politike.

Renata Pindžo, pomoćnik ministra u Ministarstvu trgovine, turizma i telekomunikacija, istakla je da je Vlada RS prepoznala značaj i dala dalju podršku razvoju turizma, što je opravdano imajući u vidu dosadašnje rezultate koji su postignuti u oblasti turizma. Srbija postaje ozbiljna turistička destinacija. Rast broja dolazaka je oko 13%, broja stranaca oko 18,5 %, broja noćenja oko 10 %, rast deviznog priliva od turizma za prvih 9 meseci je 14%. Očekuje se da će prilikom sumiranja rezultata iz 2017. godine biti ostvareno željenih tri miliona dolazaka, odnosno osam miliona noćenja i da će devizni priliv od turizma biti na nivou od oko 1,2 milijarde evra. Budžet za 2018. godinu sadrži već postojeće programe koji su se pokazali kao dobri, s tim što su neki od njih podržani sa većim iznosom, kao što su projekti podrške za izgradnju turističke infrastrukture i suprastrukture u tirističkim destinacijama. Povećana je kreditna podrška malim i srednjim preduzećima i preduzetnicima, što je jedini program kada je reč o privatnom sektoru. Broj svih ugostiteljskih kategorija, a posebno hotela, odnosno objekata za smeštaj je u ekspanziji, kako u Beogradu tako i širom Srbije. Zahtev za tim sredstvima je sve veći i prevazišao je dosadašnje mogućnosti. Ministarstvo će nastaviti subvencionisanje godišnjeg odmora u Republici Srbiji popularnim vaučerima. Predviđeno je 80 hiljada vaučera, a zbog prošlogodišnjeg iskustva, kada je taj broj narastao na 100 hiljada zbog velikog interesovanja, očekuje se da će i u 2018. godini biti potrebno više vaučera. Ponovo su vraćeni, ali modifikovani programi sa turističkim agencijama za dovođenje organizovanih grupa stranih turista. Nastavlja se veoma uspešna promotivna kampanja Turistčke organizacije Srbije koja je u mnogim segmentima realizovanakroz javno-privatno partnerstvo i stoga je povećanje od 50 miliona dinara u odnosu na prethodnu godinu značajno. Ukupno gledano, ovo je razvojni budžet kada je reč o turizmu.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-da li je realno predviđanje da će poslovanje „RTB Bor“ biti pozitivno sa 60 miliona dolara dobiti i da zbog toga izostaje kreditna podrška za „RTB Bor“ u budžetu za 2018. godinu;

- da li se i dalje vode pregovori sa Kzahstanom, Rusijom ili Kinom kao potencijalnim strateškim partnerima za „RTB Bor“;

- da li se planira oštrija kontrola trošenja sredstava za sanaciju kolektora i tunela Kriveljske reke, s obzirom da se radi o budžetskim sredstvima;

-kada će se realizovati pilot projekat sa Svetskom bankom koji se sprovodi u vezi umanjenja poreza i doprinosa na zarade i kakve su kratkoročne projekcije smanjenja poreza i doprinosa;

- da li su budžetom za 2018. godinu predviđena sredstva za isplatu po fid-in tarifama za sve proizvođače električne energije iz obnovljivih izvora kojima su izdate energetske dozvole ili će sredstva biti planirana tek nakon izgradnje ovih objekata;

-da li su planirana sredstva za investicije, imajući u vidu međunarodne obaveze po pitanju obnovljivih izvora energije u naredne tri godine;

-da li su budžetom za 2018. godinu predviđena sredstva namenjena za pomoć za treće dete, do punoletstva.

Izneto je mišljenje da bi procena da će „RTB Bor“ u 2017. godini ostvariti dobit od 60 miliona dolara podrazumevala da će dobit po toni bakra biti preko 1500 dolara, za proizvedenih oko 35 hiljada tona. Ako je prosečna prodajna cena bakra u 2017. godini oko 6200-6300 evra po toni, to bi značilo da je proizvodna cena koštanja između 4700 i 4800 dolara po toni, što je za „RTB Bor“ nerealno. Cena koštanja proizvodnje bakra trenutno u „RTB Bor“ je znatno iznad nivoa od 7000 dolara po toni. U slučaju da cena bakra na međunarodnom tržištu premaši taj iznos, može se računati na dobit. U prošlosti je bilo situacija kada je cena dostizala i više od 8 ili 9 hiljada dolara po toni, a „RTB Bor“ je beležio gubitak u poslovanju od oko 70-80 miliona dolara. U poslednje tri godine, 2014, 2015 i 2016. godine, prema zvaničnim izveštajima koji su poslati Agenciji za privredne registre, „RTB Bor“ je u gubicima iz tekućeg poslovanja od preko 330 miliona dolara. Procenjena dobit od 60 miliona dolara je izuzetno afirmativna i bilo bi dobro da je tolika, jer se to slaže sa Unapred pripremljenim planom reorganizacije koji je na snazi u „RTB Bor“ narednih pet godina. Izražena je nada da „RTB Bor“ može samostalno da posluje i pokriva sve obaveze koje proističu iz tekućeg poslovanja. S tim u vezi, u Razdelu 16 - Ministarstvo finansija, predviđeno je 28 miliona dolara koji treba da se isplate iz budžeta Republike Srbije za anuitete za kredit EDC banke. Izneto je mišljenje da je kontardiktorno da je, s jedne strane poslovna dobit 60 miliona dolara, a s druge strane država treba da plati obaveze koje je „RTB Bor“ po UPPR dužno da plati.

U Razdelu 28, Glava 28, Funkcija 440, Program 0503, Programska aktivnost projekat 5001 - izgradnja novog tunela/kolektora Kriveljske reke, ekonomska klasifikacija 511 - zgrade i građevinski objekti, predviđena je stavka od 500 miliona dinara za 2018. godinu. S tim u vezi, izneto je mišljenje da kolektor Kriveljske reke predstavlja ekološki problem od prvorazrednog značaja, koji treba što pre da se rešava. Sredinom prošle decenije postojao je program Vlade Republike Srbije i Svetske banke po kome je za sanaciju ekoloških šteta nastalih stogodišnjim rudarenjem u Boru bio predviđen kredit od 42 miliona dolara, od čega je 12 miliona dolara bilo namenjeno za sanaciju ovog kolektora. Program je trajao nekoliko godina, bio je raspisan tender za izradu tog kolektora, ali nije realizovan. Jedan deo sredstava je potrošen, a drugi deo sredstava je povučen i sada je u budžetu Republike Srbije za 2018. godinu predviđen iznos od 500 miliona dinara. Za sanaciju kolektora do sada je uloženo mnogo materijalnih sredstava, bez analize kako su utrošena, što izaziva sumnju da se sredstva ne troše transparentno.

Istaknuto je da „RTB Bor“ obezbeđuje značajne devizne prilive i zlato koje je namenjeno rezervama i Narodnoj banci Srbije, učestvuje u BDP Srbije sa oko 0,8 %, zaposleno je 5000 radnika, obezbeđuje 235 000 tona koncentrata bakra iz koga se proizvodi 42 900 tona iz sopstvene rudarske proizvodnje. Izneto je mišljenje da je za razvijanje poslovanja „RTB Bor“ potreban strateški partner i izneta zahvalnost Vladi na podršci „RTB Bor“.

U odgovoru na postavljena pitanja, izneto je da se, u pogledu pomenute dobiti „RTB Bor“, radi o poslovnom rezultatu, a ne o neto rezultatu. To je razlika između tekućih prihoda i rashoda, bez obračuna kamata, amortizacije i ispravki, koja pokazuje da „RTB Bor“ ove godine isplaćuje sve svoje obaveze iz tekućeg poslovanja. Nakon pokrića tih obaveza iz ostvarenih prihoda, očekivanja su da će biti ostvaren rezultat od 60 miliona dolara. U vezi 28 miliona dolara predviđenih za isplatu anuiteta za kredit EDC banke, izneto je da je ova obaveza je planirana imajući u vidu da je izdata državna garancija. Međutim, ukoliko „RTB Bor“ bude u mogućnosti, izmiriće i tu obavezu, kao i ove godine. Što se tiče projekta umanjenja poreza i doprinosa na zarade, deo fiskalnog prostora koji je ostvaren biće iskorišćen za povećanje davanja kroz plate i penzije, deo za kapitalne investicije i deo za povećanje subvencija u poljoprivredi. Jedan mali deo će biti iskorišćen za prihodnu stranu, jer kada postoji određeni fiskalni prostor, uvek postoji alternativa da se povećava trošenje ili da se smanjuje naplata prihoda da se rastereti privreda. Intervencija preko prihodne strane je najviše disperzovana i utiče na najveći broj ljudi. Što se tog projekta tiče, kada se odlučivalo šta bi bilo najbolje da se uradi, izvršena je analiza konkurentnosti Srbije u odnosu na okruženje u pogledu poreskog opterećenja prema kome je Srbija, relativno posmatrano, manje konkurentna u odnosu na okruženje. Zaključeno je da to nisu ni PDV, ni indirektni porezi, ni akcize, ni direktni porezi na kapital, pa je analiza usmerena na poresko opterećenje rada, odnosno na poreze i doprinose koji se plaćaju prilikom isplate zarada. Imajući u vidu rezultat navedene analize, ocenjeno je da je celishodno poresko opterećenje zarada delimično bude umanjeno naredne godine. To je urađeno tako što je povećan cenzus neoporezivog iznosa zarada. Prilikom plaćanja poreza i doprinosa na zarade, sadašnji cenzus, odnosno iznos zarade koji se ne oporezuje je 11 790 dinara. Predlogom zakona o izmenama i dopunama Zakona o porezu na dohodak građana, cenzus se povećava na 15 000 dinara, što znači da poresko opterećenje pada kod svih plata, ali srazmerno više pada kod nižih plata, odnosno poresko opterećenje manjih zarada će biti procentualno posmatrano više relaksirano. To će motivisati poslodavce na veće zapošljavanje, ohrabriti domaće i strane investitore da više investiraju i povećati konkurentnost naše privrede u odnosu na okruženje. Na nivou Vlade postoji Radna grupa za „RTB Bor“ koja intenzivno traga za rešenjem, a rast cene bakra doveo je do interesovanja investitora. U topionicu je uloženo mnogo novca, dostignut je zadovoljavajući tehnološki nivo, a izazov je poboljšati proizvodnju rude bakra. Usko grlo je na strani rudarstva, i investicije bi bile usmerene u tom pravcu. Planiranje sredstava za porast učešća obnovljivih izvora energije je u skladu sa Strategijom razvoja energetike do 2025. godine, sa projekcijama razvoja do 2030. godine i sa programom ostvarivanja Strategije. Regulatorni uslovi, pre svega vezano za investicije, biće nešto povoljniji u narednom periodu. U Ministarstvu rudarstva i energetike radi se na izmenama Zakona o efikasnom korišćenju energije. Što se fid-in tarife tiče, iznos sredstva planiran u budžetu za 2018. godinu za ove namene je adekvatan. Izdvajanje sredstava za treće dete je pitanje resornog ministarstva.

Ocenjeno je da su rezulati sprovođenja Zakona budžetu za 2017. godinu izvanredni, imajući u vidu ostvareni suficit od 75 milijardi dinara. U raspravama vođenim na sednici Odbora i na sednici Narodne skupštine prošle godine istaknuto je da je budžet za 2017. godinu jedan od najbolje kreiranih budžeta. Pokazalo se da može da se ostvari i bolji rezultat od planiranog, da je plan bio ambiciozan i realan, da je kontrola trošenja novca građana bila efikasna i odgovorna. Na manji rast od planiranog sektoru poljoprivrede i energetike je uticala viša sila, ali sa ulaganjima koja su predviđana u 2018. godini, očekuje se dalji napredak u ovim sektorima. Veća izdvajanja za sektore turizma i privrede radi podsticaja aktivnosti i konkurentnosti na tržištu su opravdana i unaprediće poslovnu klimu. U pogledu poslovanja javnih preduzeća i isplate dividendi, izneto je da ima prostora za unapređenje kontrole troškova i rast prohoda. Iako je bilo godina kada je trend bio negativan, izneto je očekivanje boljih rezulatata u 2018. godini. Uz poštovanje načela opreznog planiranja, zadatak Vlade RS je i realizacija plana.

U diskusiji su učestvovali Snežana B. Petrović, Branislav Mihajlović, Vladimir Marinković, Dragomir Karić, Aleksandra Tomić i Studenka Kovačević, kao i Nenad Mijailović, Zoran Predić, Sandra Dokić i Renata Pindžo.

Odbor je, u skladu sa članom 173. stav 2. Poslovnika Narodne skupštine, odlučio većinom glasova da predloži Odboru za finansije, republički budžet i kontrolu trošenja javnih sredstava da prihvati Predlog zakona o budžetu Republike Srbije za 2018. godinu, Razdeo 21– Ministarstvo privrede, Razdeo 28 – Ministarstvo rudarstva i energetike i Razdeo 32 – Ministarstvo trgovine, turizma i telekomunikacija.

Za izvestioca Odbora na sednici Odbora za finansije, republički budžet i kontrolu trošenja javnih sredstava određena je Snežana B. Petrović, predsednik Odbora.

Druga tačka dnevnog reda **– Razno.**

Dragomir Karić, član Odbora, izvestio je o poseti NR Kini i informisao o inicijativi poslanika Svekineskog narodnog kongresa, članova Grupe prijateljstva sa Srbijom, da Odbor za privredu regionalni razvoj, trgovinu, turizam i energetiku obrazuje delegaciju koja bi posetila Odbor za privredu Svekineskog narodnog kongresa Narodne Republike Kine. Ocenjeno je da bi poseta bila obostrano korisna.

Sednica je zaključena u 13,00 časova

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović